Det sker efter flere forsinkelser.

Dørene til den nye metrolinje Cityringen i København går op 29. september.

Det oplyser Metroselskabet i en pressemeddelelse.

- Vi er meget tæt på mål og glæder os. De kommende måneder skal vi have de sidste tests på plads og køre normal metrodrift, så myndighederne får mulighed for at gennemføre deres arbejde med den afgørende godkendelse til, at vi må køre med passagerer, siger Metroselskabets administrerende direktør, Henrik Plougmann Olsen, i pressemeddelelsen.

Han fortæller, at stationerne og systemet er ved at være klar. De kommende måneder frem mod åbningsturen skal gå med tests og dokumentation af, at alt virker, som det skal.

Derfor kan den endelig garanti for åbningstidspunktet også først gives, når den 29. september nærmer sig.

- Vi vurderer, at tidsplanen er realistisk, men det baserer sig på, at alle parter leverer en effektiv og koordineret indsats for at sikre et kvalificeret grundlag til at opnå den endelige sikkerhedsgodkendelse, siger Henrik Plougmann Olsen.

Forsinket flere gange

Det var oprindeligt planen, at Cityringen skulle være klar i december 2018, men den nye metrolinje er blevet forsinket ad flere omgange.

I 2014 blev åbningen udskudt med syv måneder, så metrolinjen i stedet stod til at være klar i juli 2019.

Senest i maj i år måtte Metroselskabet dog udskyde endnu en gang.

Årsagen var ifølge Metroselskabet, at færre end planlagt havde arbejdet på byggeriet, der derfor ikke var nået så langt som forventet.

Når Cityringen åbner, vil den forbinde Vesterbro, Frederiksberg, Nørrebro, Østerbro og Københavns Indre By med 17 nye stationer.

I 2020 suppleres Cityringen af linjen M4, der går fra Københavns Hovedbanegård til Nordhavn, og i 2024 forlænges den til Københavns Sydhavn.

Anlægsarbejdet med Cityringen har været undervejs i mere end otte år.